google/wiki40b huggingface dataset:
Alūksnes pagasts

Vēsture

Dibināts pēc muižu pagastu likvidēšanas sakarā ar 1866. gada pagastu pašvaldību likuma pieņemšanu. 1945. gada 2. novembrī pagastā izveidoja Alūksnes un Jaunalūksnes ciema padomes. 1946. gada 19. aprīlī pagastu iekļāva jaunizveidotajā Alūksnes apriņķī. Pagastu likvidēja 1949. gada 31. decembrī, ciemus iekļaujot Alūksnes rajonā. Mūsdienās Alūksnes pagasta teritorija iekļauta Alūksnes novada Alūksnes pilsētā un Ziemeru, Jaunalūksnes un Alsviķu pagastos.
5. autobusu maršruts (Jūrmala, 1992—2005)

Vēsture

Padomju laikā 5. autobuss kursēja kā autobuss no Slokas līdz Valteriem. 1992. gadā maršruts tika mazliet pagarināts no Valteriem līdz Krastciemam, bet tika atstāti vien daži reisi dienā skolēnu pārvadāšanai ar mikroautobusu. 2005. gada vidū maršruts tika slēgts mazā pasažieru skaita dēļ.

Maršruts

Krastciems — AO Sloka autobusi kursēja pa šādām ielām: Mežmalas iela, Piekrastes iela, Valtera prospekts, Zemgales iela, Olgas iela, Dāvja iela, Lapsu iela, Cīruļu iela, Eduarda Veidenbauma iela, Jūrkalnes iela, Ventspils šoseja.
AO Sloka — Krastciems autobusi kursēja pa šādām ielām: Ventspils šoseja, Jūrkalnes iela, Eduarda Veidenbauma iela, Cīruļu iela, Lapsu iela, Dāvja iela, Mirdzas iela, Zemgales iela, Valtera prospekts, Piekrastes iela, Mežmalas iela.
Žemaitijas bīskapija

Žemaitijas  bīskapija bija katoļu bīskapija Žemaitijas teritorijā, kas pastāvēja no 1417. gada līdz Romas katoļu Kauņas arhidiecēzes dibināšanai 1926. gadā. Žemaitijas bīskapijas centrs bija Medininkos (Varņos). Kurzemes un Zemgales hercogistes un un Kurzemes guberņas laikā Žemaitijas bīskapiem bija pakļautas arī Kurzemes, Zemgales un Sēlijas katoļu draudzes.

Vēsture

1237. gadā Romas pāvesta legāts Modenas Viļums sadalīja zemes starp Daugavu un Nemunu trīs bīskapijām: 1. Rīgas bīskapijai pievienoja Vanemas zemi uz ziemeļiem no Abavas; 2. Kursas bīskapijā ietilpināja kuršu zemes starp Abavu un Nemunu; 3. Zemgales bīskapijas sastāvā iekļāva zemes starp Daugavu un Neres upi, austrumu robežu noteica no Neres iztekas taisnā virzienā līdz Polockai. Tātad Zemgales bīskapa valstī tika ietilpinātas arī žemaišu un lietuviešu zemes.
Lietuvas karalis Mindaugs 1254. gada 12. martā Žemaitijas teritorijā piešķīra Lietuvas bīskapam Kristiānam pusi no Raseiņu (Rassegene), Betigalas (Betegallen) un Laukuvas (Lokowe) zemēm, izveidojot Karšuvas (Veršovijas) bīskapiju (latīņu: episcopatus vai diocesis Wersoviensis), kas pastāvēja līdz 1260. gadam Rīgas arhibīskapa Alberta II pakļautībā. 
1410. gadā Grīnvaldes kaujā Polijas un Lietuvas apvienotais karaspēks karaļa Jagaiļa vadībā pilnīgi sagrāva Vācu ordeņa spēkus lielmeistara Ulriha fon Junginena (Ulrich von Jungingen) vadībā. 1411. gadā pēc Pirmā Toruņas līguma Žemaitiju iekļāva Lietuvas dižkunigaitijas sastāvā kā kunigaitiju līdztekus Viļņas kunigaitijai un Traķu kunigaitijai. 
1413. gadā žemaiši pieņēma kristīgo ticību. 1417. gadā dižkungs Vītauts Dižais nodibināja Žemaitijas bīskapiju, ko apstiprināja Konstances koncilā.
Pēteris Mucinieks

Dzīves gājums

Dzimis 1899. gada 19. oktobrī Palsmanes pagasta "Variņos" lauksaimnieka ģimenē (tagad Variņu pagastā). Mācījās Palsmanes Ķempju pagasta skolā (1907—1910), Palsmanes draudzes skolā (1910—1914). Pirmā pasaules kara laikā devās bēgļu gaitās uz Krieviju, kur mācījās evakuētajā Rīgas Kultūrtehniskajā skolā Tverā (1917—1919).
Pēc atgriešanās dzimtenē studēja Latvijas Universitātes tiesību zinātņu nodaļā (1919—1923). 1925. gadā viņu ievēlēja par LU asistentu, papildinājās Vācijā un Francijā (1927), aizstāvēja habilitācijas darbu "Parlamenta atbildība" (1928) un tika ievēlēts par privātdocentu (1928), docentu (1931), vecāko docentu (1934). Lasīja lekcijas par sociālo likumdošanu, pašvaldības tiesībām. Līdztekus no 1933. gada vadīja darba un sabiedrisko zinātņu nodaļu Krišjāņa Barona Tautas augstskolā. No 1936. gada bija Latvijas Darba kameras loceklis.
Vācu okupācijas laikā bija juriskonsults Latviešu pašpārvaldes ģenerāldirekcijā. 1944. gada novembrī iecelts par Latvijas Lauksaimniecības akadēmijas Politekonomijas katedras profesoru, bet 1945. gadā arestēts un izsūtīts uz Arhangeļskas apgabalu.
Pēc Staļina nāves 1954. gadā viņam atļāva atgriezies Latvijā, 1957. gadā reabilitēts. Bija Latvijas PSR Zinātņu Akadēmijas Ekonomikas institūta Tiesību sektora zinātniskais līdzstrādnieks, Latvijas Lauksaimniecības akadēmijas Agronomijas fakultātes Lauksaimniecības ekonomikas un organizācijas katedras profesors (1960—1967), Lauksaimniecības ekonomikas fakultātes Darba aizsardzības katedras vadītājs (1967—1973), vēlāk konsultants.
Miris 1980. gada 12. jūnijā Rīgā, apglabāts Meža kapos.
Džons Degenkolbs

Karjera

2008. gada Pasaules čempionātā U23 grupas braucienā viņš ierindojās trešajā vietā. 2010. gadā Degenkolbs uzvarēja savās pirmajās sacensībās, Thüringen Rundfahrt un ierindojās otrajā vietā U23 sacensībās pasaules čempionātā.

HTC-Highroad

Komandas sastāvā Degenkolbs guva divas uzvaras posmos 2011. gada Critérium du Dauphiné sacensībās.

Project 1t4i

Šīs komandas sastāvā Degenkolbs guva desmit uzvaras posmos 2012., 2014., 2015. gada Vuelta a España (2014. gadā uzvara arī punktu klasifikācijā), uzvara vienā 2013. gada Giro d'Italia posmā un sezonas kopvērtējuma uzvara 2012. gada UCI Europe Tour.
2013. gadā viņš guva uzvaru Vattenfall Cyclassics, apsteidzot citu Vācijas sprinteri Andrē Greipelu. 2014. gada pavasarī viņš savām uzvarām pievienoja Beļģijas klasiku Gente—Vevelgema.
2015. gadā viņš izcīnīja savas prestižākās uzvaras, uzvarot gan Milāna—Sanremo, gan Parīze—Rubē sacensībās.
2016. gada 23. janvārī viņš bija viens no sešiem Giant-Alpecin sportistiem, kurus treniņa laikā Spānijā notrieca automašīna, kas brauca pa nepareizā virziena joslu. Neviens no braucējiem neguva dzīvībai bīstamas traumas.

Trek-Segafredo

2018. gada Tour de France Degenkolbs uzvarēja sacensību 9. posmā, kas iekļāva daļu no Parīze—Rubē distances.

Lotto-Soudal

2019. gada augustā tika ziņots, ka pēc sezonas beigām Degenkolbs pievienosies Beļģijas komandai Lotto-Soudal, parakstot divu gadu līgumu.
Frīdrihs Canders

Biogrāfija

Dzimis 1887. gada 11. augustā, Rīgā. 1908. gadā sāka nodarboties ar reaktīvās kustības problēmām. 1914. gadā pabeidza Rīgas Politehnisko institūtu.
1915. gadā kopā ar rūpnīcu "Provodņiks" evakuējās uz Maskavu. No 1929. līdz 1932. gadam uzbūvēja un izmēģināja reaktīvo dzinēju, kas darbojās ar saspiestu gaisu un benzīnu (OR-1). No 1930. līdz 1931. gadam lasīja lekcijas Maskavas aviācijas institūtā.
No 1931. līdz 1932. gadam ir Reaktīvās kustības izpētes grupas (GIRD) priekšsēdētājs. 1933. gadā uzbūvēja un izmēģināja reaktīvo dzinēju, kas darbojās ar sašķidrināto skābekli un benzīnu (OR-2). Nomira 1933. gada 28. martā PSRS, 45 gadu vecumā no tīfa.
The Need for Speed

Mašīnas

Spēlē kopumā ir astoņas mašīnas no Japānas, Eiropas un ASV. Mašīnas tika sadalītas trīs klasēs, tās tika sakārtotas pēc to ātrumiem lai katrā klasē būtu apmēram vienāda ātruma mašīnas. Spēlē ir sekojošās mašīnas:
Džonatans Kviks

Spēlētāja karjera

2005. gada NHL draftā viņu Losandželosas "Kings" izraudzījās ar kopējo 73. kārtas numuru. 
Savu debiju "Kings" sastāvā Kviks piedzīvoja 2007.—08. gada sezonā, kluba sastāvā laukumā dodoties trīs spēlēs. 2008.—09. gada sezonā hokejists bija kļuvis jau par "Kings" pamatvārtsargu, sezonas ievadā gan aizvadot 14 spēles AHL vienībā Mančestras "Monarchs".
2011.—2012. gada regulārajā sezonā bija otrs vismazāk vārtus (vidēji spēlē) ielaidušais vārtsargs visā līgā, kā arī "Kings" sastāvā kļuva par Stenlija kausa ieguvēju, iegūstot arī Kona Smita balvu, kuru pasniedz izslēgšanas kārtas vērtīgākajam spēlētājam. Divas sezonas vēlāk Kviks kopā ar "Kings" izcīnīja vēl vienu Stenlija kausa titulu.
ASV izlases sastāvā izcīnījis sudraba medaļu 2010. gada ziemas olimpiskajās spēlēs.
Meža kaķis

Izskats un īpašības

Meža kaķis augumā ir līdzīgs mājas kaķim, bet ir par to nedaudz lielāks un spēcīgāks. Meža kaķa ķermeņa garums ir 36,5—80 cm, tā aste 21—45 cm, augstums skaustā 25—40 cm. Lielākā daļa meža kaķu sver 3—6 kg, bet mazākie indivīdi var svērt tikai 1,6 kg, bet lielākie 13 kg. Āfrikas un Āzijas pasugas ir slaidākas nekā Eiropas meža kaķis, kā arī tām salīdzinoši ir gaišāk, īsāks un plānāks kažoks. Tā kažoka krāsa var būt smilšu brūna, rudi brūna vai pelēkbrūna ar tumšāk brūnām svītrām vai raibumiem.

Uzvedība

Meža kaķis ir ļoti uzmanīgs dzīvnieks. Tas baidās no cilvēka un izvairās no apdzīvoto vietu tuvuma. Meža kaķis ir vientuļnieks un teritoriāls dzīvnieks. Tā teritorija ir 1,5—12 km² liela. Tēviņiem teritorija ir lielāka nekā mātītēm, kā rī tēviņa teritorija pārklājas ar 3—6 mātīšu teritorijām. Abi dzimumi savu teritoriju iezīmē ar urīnu, fekālijām un zemes skrāpējumiem.
Meža kaķu galvenie konkurenti uz barību ir lapsas, šakāļi un niedrāju kaķi.

Barība

Meža kaķi ir izteikti gaļēdāji. Tie pārtiek no trušiem un nelieliem grauzējiem, piemēram, žurkām, pelēm, strupastēm un lemingiem. Meža kaķis veikli kāpelē pa zariem, ķerot vāveru mazuļus un putnus. Kopumā tas medī jebko, ko var nomedīt. Tās ir ķirzakas, vardes, zivis, zebiekstes, skorpionus un pat mazas stirniņas vai antilopes. Nepieciešamības gadījumā tie ēd arī maitu.

Vairošanās

Meža kaķis pārojas vienu reizi gadā. Tomēr ir iespējams otrais metiens, ja pirmais aiziet bojā. Tā pārošanās laiks Eiropā ir no februāra līdz martam, bet Āfrikā tas ir lietus sezonā. Grūsnība ilgst 56—69 dienas. Āfrikas pasugām grūsnības periods ir īsāks nekā Eiropas meža kaķim. Metienā ir 1—5 kaķēni, bet visbiežāk ir 3 vai 4 mazuļi. Tie piedzimst mātītes iekārtotā migā — koka dobumā, alā starp klintīm vai saknēm, trušu vai āpšu pamestā alā. Kaķēni piedzimstot sver 75—150 g, Tie ir akli un nevarīgi. Acis atveras pēc 7—12 dienām. Medīt kaķēni sāk 10—12 nedēļu vecumā. Māte tos zīda ar pienu pirmos 2 mēnešus. Jau 3 mēnešu vecumā kaķēni sāk dzīvot patstāvīgi, pametot māti. Apmēram gada vecumā, kad jaunie kaķi sasniedz dzimumbriedumu, tie ieņem savu teritoriju.
Tā mazuļus apdraud un bieži nogalina caunas.

Meža kaķis un cilvēki

Kādreiz meža kaķi lielā skaitā apdzīvoja visu Eiropu. Lielu mežu teritoriju izciršana izraisīja meža kaķu pārcelšanos uz mierīgākiem reģioniem. Neraugoties uz to, tie kļuva par mednieku iecienītu objektu. Mednieki uzskatīja ka tā viņi aizsargā mazākus medījamos dzīvniekus un uz zemes ligzdojošos putnus, piemēram, fazānus vai irbes.
19. gadsimtā un 20. gadsimta sākumā mednieki izšāva tūkstošiem meža kaķu, kuri līdz ar to no daudzām vietām izzuda. Par laimi meža kaķim, 20. gadsimta abi pasaules kari pievērsa cilvēku uzmanību citām problēmām un līdz ar to tika pārtraukta šī dzīvnieka iznīcināšana. Tagad sabiedriskā doma ir mainījusies un cilvēki vēlas pilnībā izbeigt lielo plēsīgo dzīvnieku nogalināšanu.
Meža kaķis ir vērtīgs dabas elements. Viens no nedaudzajiem tā ienaidniekiem ir lūsis.
Fabula

Par fabulu

Fabulas dzimtene bija Senā Grieķija 8.—6. gs. p.m.ē. Grieķijā fabula ap 4. gs. p.m.ē kļuva par mācību literatūru. Vēlāk arī Francijā un Krievijā fabulas izmantoja kā līdzekli bērnu audzināšanā. Arī Latvijā 18. gs. beigās mācību grāmatās parādās Vecā Stendera pasakas, kuru pamatā ir Ēzopa un Lafontēna fabulas. Dažas fabulas pilnīgi folklorizējušās un kā tautas pasakas vēlāk tika iekļautas Anša Lerha-Puškaita un Pētera Šmita krājumos.
UNESCO Pasaules mantojuma vietas Belizā

Sarakstā apkopotas tās vietas Belizā, kas iekļautas UNESCO Pasaules mantojuma sarakstā. Kopā UNESCO sarakstā ir iekļautas oficiāli 1 vieta (dabas objekts). Šī vieta ir iekļauta arī kā apdraudētais objekts, kurš tuvākajā nākotnē varētu tikt iznīcināts. Beliza Pasaules mantojuma konvenciju ratificējusi 1980. gada 6. novembrī.
Vikipēdija poļu valodā

Vikipēdija poļu valodā (poļu: Wikipedia polskojęzyczna) ir bezmaksas tīmekļa enciklopēdijas Vikipēdijas poļu valodas versija. Tā darbojas kopš 2001. gada 26. septembra. Pēc 2014. gada oktobra datiem tajā ir vairāk kā 1,07 miljoni rakstu un ir divpadsmitā lielākā Vikipēdijas versija pēc ievietoto rakstu skaita. 2013. gada 24. septembrī poļu valodas versija sasniedza vienu miljonu rakstu. Pilnīgākajiem un kvalitatīvākajiem rakstiem tiek piešķirts vērtīga vai laba raksta statuss.
HMTD

Iegūšana

HMTD var iegūt, ūdeņraža peroksīdam reaģējot ar urotropīnu skābes katalizatora klātienē. Lielākajā daļā recepšu par katalizatoru lieto citronskābi vai fosforskābi. Sērskābi lietot nedrīkst, jo HMTD hidrolizējās.
Andrejs Judins

Biogrāfija

Izglītību ieguvis Jūrmalas 2. vidusskolā, Latvijas Universitātes Juridiskajā fakultātē, kā arī Latvijas Policijas akadēmijā. 1997. gadā aizstāvējis tiesību zinātņu doktora grādu.
Laikā no 1991. līdz 2005. gadam bijis civilzinību skolotājs Jūrmalas Kauguru vidusskolā. Tāpat 1990. gados strādājis Iekšlietu ministrijas Izmeklēšanas departamenta izmeklēšanas pārvaldē un Latvijas Policijas akadēmijā (līdz 2009. gadam dažādos amatos). Vēl A. Judins darbojies sabiedriskās politikas centrā "Providus" kā krimināltiesību eksperts un vadošais pētnieks, Valsts probācijas dienestā kā eksperts, biznesa augstskolā "Turība" kā vadošais pētnieks. Bijis viesprofesors un vieslektors dažādās mācību iestādēs. Kopš 2007. gada darbojas Eiropas Komisijā kā ārējais eksperts tieslietu, brīvības un drošības jomā. Pretendējis uz Augstākās tiesas tiesneša amatu, taču 2010. gada decembrī Saeima negaidīti viņu neapstiprināja darbam šajā amatā, lai arī Juridiskā komisija bija atbalstījusi A. Judina kandidatūru.

Politiskā darbība

2011. gadā iestājās partijā "Sabiedrība citai politikai", kandidēja Saeimas ārkārtas vēlēšanās no apvienības "Vienotība" saraksta un tika ievēlēts 11. Saeimā. Saeimā darbojas Juridiskajā komisijā un Saimnieciskajā komisijā. 2014. gadā nesekmīgi kandidēja Eiropas Parlamenta vēlēšanās, toties tika ievēlēts 12. Saeimā. 2017. gada jūlijā izstājies no partijas "Vienotība". Kopā ar bijušajiem "Vienotības" biedriem Ilzi Viņķeli, Lolitu Čigāni, Alekseju Loskutovu un Intu Dālderi 2017. gada 26. augustā dibinājis partiju "Kustība Par!", no kuras izstājies 2018. gada janvārī pēc nesaskaņām ar partijas valdi par partijas stratēģisko darbību. 2018. gada vasarā iestājies partijā "Vienotība".
Bijis skandalozo Rīdzenes (oligarhu) sarunu parlamentārās izmeklēšanas komisijas izveides iniciators, bet pēc Ingunas Sudrabas vadītās izmeklēšanas izgāšanās publicēja savas "Atsevišķās domas", kurās pauda savas izmeklēšanas rezultātus.
No apvienības "Jaunā Vienotība" saraksta A. Judins kandidēja 13. Saeimas vēlēšanās un tika atkārtoti ievēlēts Saeimā. A. Judins neizmantoja iespēju kļūt par Eiropas Parlamenta deputātu Krišjāņa Kariņa vietā 2019. gada sākumā. Kandidēja 2019. gada Eiropas Parlamenta vēlēšanās, taču netika ievēlēts.
Preiļu novada vakara (maiņu) un neklātienes vidusskola

Vēsture

Skola nodibināta 1948. gadā.
1961. gadā nodibināta neklātienes nodaļa, kura darbojas līdz šim.
1992. gads — skola ir divplūsmu.
No 1950.gada skola atradās Preiļu rajona tautas izglītības nodaļas pakļautībā, no 1992./1993. mācību gada ir Skolu valdes, tagad — Izglītības pārvaldes pakļautībā.
Skolas grāmatvedība no 1961. gada tiek veikta centralizēti.
2004. gada 1. septembrī notika pāreja uz mācībām valsts valodā (latviešu). Turpmāk sākot no 10. klases skolēni mācījās valsts valodā. Vidusskola bija viena no skolām, kas jau 2003. gada martā ir sagatavojusies reformas izmaiņām (līdz tam mācības skolā notiek krievu valodā).

Skolas nosaukumu maiņa

1948 — 1961 Strādnieku darba jaunatnes vakara vidusskola
1961 — 1992 Preiļu vispārizglītojošā vakara vidusskola
1992 — 1998 Preiļu rajona vakara (maiņu) un neklātienes skola
1998 — 2009 Preiļu rajona vakara (maiņu) un neklātienes vidusskola
2009 — 2018 Preiļu novada vakara (maiņu) un neklātienes vidusskola

Skolas direktori

1948 — 1949 Eduards Ivanovskis
1949 — 1950 Mina Loginovs
1950.— 1959 Jānis Dančausks
1959 — 1964 Fricis Lasis
1964 — 1989 Valentīna Jokste
1989 — 1999 Vēsma-Valentīna Lubāne
1999 — 2018 Klaudija Zarāne

Skolas atrašanās vietas

1948 — 1961 Preiļu 1. vidusskolas telpās
1960 — 1965 Preiļu 2. vidusskolas telpās
1965 — 1991 Preiļu 1. vidusskolas telpās
1990 — 1995 Preiļos, Tirgus laukumā 1
1995 — 2018 Preiļos, Celtnieku ielā 2
LituanicaSAT-2

Konstrukcija

LituanicaSAT-2 veidots pēc CubeSat 3U formā ar masu aptuveni 4 kg. Kosmiskā aparāta struktūru izgatavoja NanoAvionics no alumīnija sakausējuma 7075 ar anodizētu virsmu. Daži pavadoņa elementi izdrukāti ar 3D printeri.
Tam ir trīs galvenie moduļi: QB50 projekta sensors FIPEX (Flux-Φ-Probe Experiment); vadības un enerģijas bloks; pavadoņa dzinējsistēmas prototips.
FIPEX sensors mērīs viena atoma skābekļa koncentrāciju termosfērā.
Vadības bloku SatBus 3C1 izgatavoja NanoAvionics; tam ir ARM Cortex STM 32 bitu procesors.
Elektroenerģijas iegūšanai LituanicaSAT-2 izmanto 4 fiksētus un 4 izvēršamus mono kristāla silīcija saules bateriju paneļus.
Dzinējsistēma izmanto "zaļās" raķešdegvielas maisījumu LMP103S, kā galvenā sastāvdaļa ir amonija dinitramīds. NanoAvionics izstrādātā mikrodzinēju sistēma spējīga radīt 0,3 N maksimālo vilci un aptuveni 200 m/s Δ V.

Lidojuma gaita

LituanicaSAT-2 palaists 2017. gada 23. jūnijā 03:59 UTC ar Indijas nesējraķeti PSLV-XL (lidojums PSLV-C38) no Satīša Dhavana kosmosa centra. Tas kopā ar 29 mazajiem pavadoņiem bija sekundārā krava Zemes tālizpētes pavadonim Cartosat-2E.
LituanicaSAT-2 ievadīts aptuveni 500 km augstā apļveida solārsinhronā orbītā.
Juris Poškus

Biogrāfija

No 1986. līdz 1992. gadam studējis angļu valodu un literatūru Latvijas Universitātē. Pēc tam pārcēlies uz Kaliforniju, kur no 1993. līdz 1995. gadam mācījies Kalifornijas Mākslas institūta Kino nodaļā Losandželosā un ieguvis maģistra grādu. Savu pirmo filmu uzņēmis ASV. Viņa maģistra darbs dokumentālā filma "110/120" (1999) ieguva žūrijas balvu kā labākā eksperimentālā filma Annas Arboras filmu festivālā ASV. Filma "Bet stunda nāk" saņēmusi "Lielā Kristapa" balvu kā labākā dokumentālā filma 2003. gadā. Spēlfilma "Monotonija" (2007) ieguvusi balvu par labāko debijas filmu Maskavas Starptautiskajā filmu festivālā, kā arī balvas Minskas un Kijevas kinofestivālos. Spēlfilma "Kolka Cool" ieguva Grand Prix Sanktpēterburgas Starptautiskajā kinofestivālā.
Gundars Grasbergs

Lomas seriālos

Matīss Putniņš - "Māja pie ezera"
Rihards - "Ēnu spēles"
Praviņi (stacija)

Vēsture

Praviņu pieturas punkts tika atklāts 1926. gadā. Kopš 1998. gada, kad Rīgas—Jelgavas—Ventspils vilciens tika novirzīts caur Jūrmalu, pieturas punkts netiek izmantots.
Dekstrometorfāns

Lietošana

Dekstrometorfāns tiek izplatīts kapsulu vai šķidruma formā. To parasti lieto ieēdot, retāk iešņaucot vai ievadot intramuskulāri vai intravenozi. Vidējā dekstrometorfāna psihotropā deva ir aptuveni 400 mg, tomēr tās iedarbības stiprums ir atkarīgs no vielas lietotāja ķermeņa masas.

Iedarbība

Dekstrometorfāns iedarbojas aptuveni 20—60 minūšu laikā pēc devas ieņemšanas. Dekstrometorfāna iedarbības ilgums mēdz būt atkarīgs no uzņemtās devas lieluma, bet tas parasti ilgst aptuveni 4—6 stundas.
Galvenie iedarbības efekti ir eiforija, halucinācijas (galvenokārt ar aizvērtām acīm), palielināta taustes izjūta, apjukums un disorientācija. Dekstrometorfānam ir vairākas blakusparādības: paplašinātas acu zīlītes, paātrināta sirdsdarbība, nelabums un vemšana, reiboņi, apsārtusi un niezoša āda. Vielas ietekmē tā lietotājs var izjust arī ārpusķermeņa pieredzi, tāpat ļoti iespējams ir īslaicīgs psihozes stāvoklis.
Dekstrometorfāns neizraisa fizisku atkarību, bet tāpat kā citi halucinogēni var izraisīt psiholoģisku atkarību.
Dekstrometorfāna nāves gadījumi nav konstatēti, bet ir konstatēti nāves gadījumi, kas iestājušies no paracetamola pārdozēšanas, kas ir bijis piejaukts dekstrometorfāna tabletēm, ko lietotāji ir ieēduši.

Dekstrometorfāns Latvijā

Dekstrometorfānu saturošie medikamenti tiek pārdoti gan kā recepšu, gan kā bezrecepšu zāles. Medikamenti, kuru sastāvā vienīgā aktīvā viela ir dekstrometorfāns, piemēram, Dexofan, ir izsniedzami pret recepti, bet medikamenti, kas satur dekstrometorfānu kopā ar kādu citu vielu, piemēram, paracetamolu, ir bezrecepšu. Dekstrometorfāna medikamentu iekļaušana recepšu zāļu sarakstā notika 2009. gadā, tās iemesls bija šo medikamentu ļaunprātīga lietošana apreibināšanās nolūkos.
Kaunatas pagasts

Upes

Rēzekne, Pārtova un Orehovka.

Ezeri

Rāznas ezers, Kaunatas ezers, Idzipoles ezers, Pārtovas ezers, Marguču ezers, Vaišļu ezers, Dubuļu ezers, Joniku ezers, Akminīšu ezers, Silvestrinas ezers, Zabeļjes ezers un Antropovas ezers.

Vēsture

1935. gadā Rēzeknes apriņķa Kaunatas pagasta platība bija 244,2 km² un tajā dzīvoja 10 028 iedzīvotāji. 1945. gadā pagastā izveidoja Antropovas, Dubuļu, Foļvarkovas, Goveikas, Kaunatas, Marguču, Matuļu un Višu ciema padomes, bet pagastu 1949. gadā likvidēja. Rēzeknes rajona Kaunatas ciemam 1954. gadā pievienoja Višu ciema kolhoza «Ļeņina ceļš» teritoriju, 1956. gadā — likvidētos Marguču un Dubuļu ciemus, 1965. gadā kolhoza «30 ļet oktjabrja» teritoriju pievienoja Stoļerovas ciemam, 1981. gadā pievienoja daļu Rundēnu ciema teritorijas. 1990. gadā ciemu reorganizēja par pagastu. 2009. gadā Kaunatas pagastu kā administratīvo teritoriju iekļāva Rēzeknes novadā.
Latvijas futbola izlase 1931. gadā

Spēles

 Latvija: Viktors Vizla; Voldemārs Grāvelis, Rūdolfs Kundrāts, Alfons Novickis, Voldemārs Bērziņš, Jānis Lidmanis, Oskars Peilis, Aleksandrs Priede, Ēriks Pētersons, Jānis Škincs, Arkādijs Pavlovs.
 Latvija: Arvīds Jurgens; Voldemārs Grāvelis, Rūdolfs Kundrāts, Alfons Novickis, Rūdolfs Kronlaks, Kārlis Tīls (Jānis Matušonoks 46'), Ēriks Skadiņš, Aleksandrs Priede, Ēriks Pētersons, Jānis Škincs, Alfrēds Verners.
 Latvija: Arvīds Jurgens; Voldemārs Grāvelis, Rūdolfs Kundrāts, Alfons Novickis, Rūdolfs Kronlaks, Jānis Lidmanis, Ēriks Skadiņš, Aleksandrs Priede, Nikolajs Voskoboiņikovs, Ferdinands Neibergs (Voldemārs Žins '35), Alfrēds Verners.
 Latvija: Arvīds Jurgens; Voldemārs Grāvelis, Rūdolfs Kundrāts, Alfons Novickis, Rūdolfs Kronlaks (Kārlis Tīls 46'), Voldemārs Bērziņš, Ēriks Skadiņš, Voldemārs Žins, Ēriks Pētersons, Alfrēds Verners (Augusts Brēdersons 46'), Arkādijs Pavlovs.
 Latvija: Viktors Vizla (Jānis Kļaviņš 75'); Voldemārs Grāvelis, Fricis Laumanis, Voldemārs Roze, Voldemārs Bērziņš, Kārlis Tīls, Ēriks Skadiņš, Reinholds Robots, Ēriks Pētersons, Andrejs Krisons, Arkādijs Pavlovs.
 Latvija: Arvīds Jurgens; Voldemārs Grāvelis, Rūdolfs Kundrāts, Voldemārs Roze, Voldemārs Bērziņš (Česlavs Stančiks 46'), Jānis Lidmanis, Ēriks Skadiņš, Ēriks Pētersons, Jānis Škincs, Arnolds Štauvers, Aleksejs Andrejevs.
 Latvija: Arvīds Jurgens; Voldemārs Grāvelis, Rūdolfs Kundrāts, Voldemārs Roze, Voldemārs Bērziņš, Jānis Lidmanis, Ēriks Skadiņš, Ēriks Pētersons (Voldemārs Žins '46), Jānis Škincs, Arnolds Štauvers, Hermanis Jēnihs.
 Latvija: Viktors Vizla; Voldemārs Grāvelis, Fricis Laumanis, Voldemārs Roze, Voldemārs Bērziņš (Česlavs Stančiks 46'), Jānis Lidmanis, Roberts Blūmentāls, Jānis Škincs, Ēriks Pētersons, Arnolds Štauvers, Arkādijs Pavlovs.
Pretiesnu līdzekļi

Pretiesnu līdzekļi jeb dekongestanti ir preparāti gļotādas tūskas mazināšanai augšējos elpceļos. Tos parasti lieto akūta, alerģiskā un vazomotorā rinīta ārstēšanai.
Akūta rinīta gadījumā tiek lokāli (parasti aerosola veidā) pielietoti postsinaptiskie α1 un α2 adrenomimētiskie līdzekļi, piemēram, ksilometazolīns, oksimetazolīns, nafazolīns, fenilefrīns, efedrīns. Šai grupai raksturīgs, ka ilgstoši lietojot (vairāk nekā 2 nedēļas), izpaužas preparātu nevēlamā ietekme (reaktīva gļotādas hiperēmija, hronisks pietūkums, gļotādas atrofiju). Fenilefrīnu un pseidoefedrīnu var lietot arī perorālā veidā.
Alerģiskā un vazomotorā rinīta ārstēšanai tiek lietoti histamīna H1 konkurentie antagonisti, piemēram, klemastīns, dimetindēns, hifenadīns, loratadīns, desloratadīns, histamīna farmakokinētiskie antagonisti, piemēram, nātrija kromoglikāts, kā arī degunā izsmidzināmie glikokortikoīdi, piemēram, flutikazons, flunizolīds, mometazons. Reizēm tiek lietotas šo medikamentozo grupu kombinācijas.
Ragi (žests)

Ragi ir roku žests, ko izveido, iztaisnojot rādītājpirkstu un mazo pirkstiņu, pa to laiku turot vidējos pirkstus ar īkšķi. Žestam ir vulgāra nozīme Vidusjūras reģiona valstīs un dažādas citas nozīmes citās kultūrās. Žests ir izplatīts arī smagās mūzikas izpildītāju un klausītāju vidū.
Zemgales iela (Jūrmala)

Sabiedriskais transports

Zemgales iela atrodas netālu no Vaivaru un Asaru stacijas. Agrāk pa Zemgales ielu kursēja 5. autobuss.